Vyhlásenie 

Návrh zákona o územnom plánovaní a výstavbe a o zmene a doplnení niektorých zákonov (stavebný zákon) prešiel medzirezortným pripomienkovým konaním, rokovaním v Hospodárskej a sociálnej rade vlády SR a na rokovanie Legislatívnej rady vlády SR sa predkladá s rozpormi, ktoré sa nepodarilo odstrániť a to:. 

•	Inštitút urbánneho rozvoja trvá na tom, aby obstaranie zastavovacieho plánu bolo „možnosť“  a nie „povinnosť“. 
Táto pripomienky nie je akceptovateľná, pretože zastavovací plán sa má spracovať v prípadoch, ak ide o jeden zámer  pre realizáciu výstavby obytného alebo zmiešaného územia väčších rozmerov, ktoré má zaručiť, aby nedochádzalo  k neustálym zmenám vydaných územných rozhodnutí pre takéto územia. V prípade, že by sa pripomienke vyhovelo, v praxi  by to znamenalo, že zastavovacie plány by sa vôbec neobstarávali, postupovalo by sa v podstate tak ako dnes, cez územné rozhodnutie. 

•	Bratislavský a Banskobystrický samosprávny kraj žiada vo vzťahu na § 30 a § 46 vypustiť ustanovenia týkajúcich sa riešenia území, na ktorých sa nachádza urbanistická koncentrácia marginalizovaných skupín obyvateľstva. 
Pripomienka nie je akceptovaná. Ministerstvo rieši pripravovaný stavebný zákon v oblasti ochrany ľudských práv v súlade s legislatívou Európskej únie a s relevantnými medzinárodnými normami.  Pri ustanoveniach súvisiacich s problematikou marginalizovaných skupín obyvateľov vychádza z pojmov, ktoré sú uvádzané v Atlase rómskych komunít na Slovensku. Spôsob usporiadania pomerov na územiach marginalizovaných skupín obyvateľov v návrhu stavebného zákona bol prerokovaný aj so zástupcami  Úradu OBSE pre demokratické inštitúcie a ľudské práva  na zasadnutí  12. 9. 2014 vo Varšave. Úrad OBSE zaujal pozitívne stanovisko k spôsobu  riešenia predmetnej problematiky v návrhu stavebného zákona.

•	Únia miest Slovenska, ZMOS, Posilnenie regulačnej funkcie územného plánu navrhujú, aby v prípade banskej  stavby, banského diela alebo stavby súvisiacej s banskou činnosťou, ktorá je  významnou investíciou, bol príslušným na vydanie územného rozhodnutia stavebný úrad, nie okresný úrad v sídle kraja. Zároveň je potrebné  doplniť nový Článok, kterým sa novelizuje banský zákon. 
Pripomienka nie je akceptovaná. Riešenie pripomienky nie je v kompetencii MDVRR SR, preto sme sa obrátili na MH SR, ktoré nesúhlasí s otvorením banského zákona.

•	Inštitút urbárneho rozvoja zásadne trvá na zosúladení postupov prípravy tohto návrhu stavebného zákona s transpozíciou novej smernice (na prerušení procesu prípravy stavebného zákona a spojenia ho s nastávajúcom transpozíciou smernice č. 2014/52/EÚ), ktorá musí byť pripravená v najbližšom období a na zlúčení konaní podľa stavebného zákona s konaním o posudzovaní vplyvov.
Pripomienka nie je akceptovaná. Neprichádza do úvahy, návrh by bol rozpore s plánom legislatívnych úloh, plánom práce vlády a proces prijatie zákona by sa oddialilo minimálne o 5 rokov. Transpozícia príslušnej smernice je zodpovedné Ministerstvo životného prostredia  SR, ktoré to má zabezpečiť do troch rokov. Zosúladiť je možné len návrh stavebného zákona s novou novelou zákona o posudzovaní vplyvov na životné prostredie, ktorá je účinná od 1.1.2015.